……………………………….

………………………………. г.

**ОДОБРИЛ,
МИНИСТЪР:**

**Д-Р ГЕОРГИ ТАХОВ**

**ДО**

**МИНИСТЪРА НА ЗЕМЕДЕЛИЕТО**

**И ХРАНИТЕ**

**Д-Р ГЕОРГИ ТАХОВ**

# ДОКЛАД

# от Деян Стратев – заместник-министър на земеделието и храните

**Относно:** Проект на Наредба за изменение и допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството

**УВАЖАЕМИ ГОСПОДИН МИНИСТЪР,**

На основание чл. 66 във връзка с чл. 65, т. 2 от Закона за подпомагане на земеделските производители, внасям за одобрение проект на Наредба за изменение и допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството.

**Причини, които налагат приемането на акта**

От началото на 2023 г. секторът на пчеларството се подпомага посредством секторните интервенции, заложени в Стратегическия план за развитие на земеделието и селските райони на Република България за периода 2023 – 2027 г. (Стратегическия план). На 23.06.2023 г. се обнародва Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството (Наредба № 8 от 2023 г.). Първият прием на заявления за подпомагане беше осъществен в периода 17-26 юли 2023 г. В началото на 2024 г. беше изготвен първият годишния доклад за качеството на изпълнение на Стратегическия план, който се изготвя съгласно изискванията на чл. 134 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013, включващ и финансов отчет.

Във връзка с Годишен доклад за сертифициране на финансовия отчет на разходите по линия на ЕФГЗ/ЕЗФРСР на Разплащателна агенция BG 01 за финансова 2023 г. от страна на сертифициращия орган - Изпълнителна Агенция „Сертификационен одит на средствата от Европейските земеделски фондове“, са направени констатации за средно съществени и съществени грешки.

Една от констатациите е за несъответствие на националното законодателство за подпомагане в сектора на пчеларството със Стратегическия план. Същото се изразява в това, че в условията за допустимост по интервенция I.Е.8 - „Сътрудничество със специализирани органи за изпълнението на изследователски програми в областта на пчеларството и пчелните продукти“, допустими кандидати са дружества/обединения, които се сформират за изпълнение на конкретен проект за конкретен период на действие и от значение за сектора. Обединенията могат да включват като участници МСП в областта на преработката на пчелен мед и пчелни продукти. Съгласно Препоръка на Комисията от 6 май 2003 г. относно дефиницията на микропредприятията, малките и средните предприятия и Приложение към нея, МСП включва микропредприятията, малките и средните предприятия. В чл. 35, ал. 1 и ал. 2, т. 6 от Наредба № 8 от 2023 г., като един от допустими участници в дружествата/обединенията по интервенция са посочени малки и средни предприятия в областта на преработката на пчелен мед и пчелни продукти, като микропредприятията не са посочени. В тази връзка е направена промяна в предложения проект на Наредба.

Втората констатация е свързана с прилагане на системите за управление и контрол, както и законосъобразността и редовността на разходите, декларирани пред Комисията. Сертифициращият орган е установил, че в разпоредбата на чл. 62 от Наредба № 8 от 2023 г. е въведено основание бенефициентът да дължи връщане на вече изплатените суми заедно със законната лихва върху тях, когато не изпълни свое нормативно задължение. В цитираната Наредба не е предвидено събирането да бъде пропорционално на продължителността на неспазването на задължението, което според одитиращите представлява риск от несъответствие с чл. 11, параграф 9 от Делегиран регламент (ЕС) 2022/126 на Комисията от 7 декември 2021 година за допълнение на Регламент (ЕС) 2021/2115 на Европейския парламент и на Съвета с допълнителни изисквания по отношение на някои видове интервенции, посочени от държавите членки в стратегическите им планове по ОСП за периода 2023—2027 г. съгласно същия регламент, както и с правила във връзка със съотношението за стандарт 1 за добро земеделско и екологично състояние и риск от неравно третиране на бенефициентите на ЕФГЗ в Република България и в други държави-членки. В тази връзка с проекта на Наредба се въвежда изискване за пропорционално събиране на дължимата сума спрямо периода на неизпълнение на нормативните или договорни задължения от ползвателите на финансовата помощ. Тъй като мониторинговия период след изплащане на финансова помощ по интервенциите е тригодишен, е регламентирано изплатената сума да се разделя на 36 месеца и да се възстановява за броя месеци, считано от изплащането на помощта до установяването на нарушението/неизпълнението.

С проекта на Наредба са направени промени във връзка с одобреното от Европейската комисия първо изменение на Стратегическия план, където по две от интервенциите - "Консултантски услуги, техническа помощ, обучение, информация и обмен на добри практики, включително чрез работа в мрежа, за пчелари и пчеларски организации" и "Популяризиране, комуникация и маркетинг, включително действия за наблюдение на пазара и дейности, насочени по-специално към повишаване на осведомеността на потребителите относно качеството на пчелните продукти", като допустими кандидати са въведени и сдружения, обединяващи производители и преработватели на селскостопански продукти в сектора на пчеларството.

Допълнително в чл. 9, ал. 4 от Наредба № 8 от 2023 г. във връзка с разходите, за които се изисква от кандидатите по интервенциите да предоставят в Държавен фонд „Земеделие“ (ДФЗ) най-малко три съпоставими оферти са направени изменения, като отпада изискването кандидатът да представя решение за избор на доставчика/изпълнителя.

В проекта на Наредба относно интервенция "Консултантски услуги, техническа помощ, обучение, информация и обмен на добри практики, включително чрез работа в мрежа, за пчелари и пчеларски организации", дейност "Информационни семинари/лектории за повишаване на знанията по конкретни теми, насочени към сектор пчеларство", към темите е въведено задължително да се включват и въпроси за Натура 2000, свързани с целите на екологичната мрежа и ролята на земеделските стопани за постигането им. Направената промяна е във връзка със становище на Министерството на околната среда и водите, изразено в писмо с вх. № 91-605 от 16.10.2023 г. по проведена писмена неприсъствена процедура (в периода 12-18 октомври 2023 г.) относно изменение на Стратегическия план.

В проекта на нормативен акт са прецизирани и някои текстове, уреждащи подаването на заявленията за подпомагане и заявленията за плащане от кандидатите по интервенциите в сектора на пчеларството, предвид новия начин за комуникация с ДФЗ през Системата за електронни услуги (СЕУ). В чл. 51, ал. 3 е прецизирана и разпоредбата относно проверката на данни за наличие на двойно финансиране на дейностите/активите в Интегрираната система за администриране и контрол, като е добавена и Информационната система за управление и наблюдение на средствата от Европейските фондове при споделено управление.

В предложения проект на Наредба, в преходни и заключителни разпоредби е предвидено удължаване на срока за изпълнение на разходите и срока за подаване на заявления за плащане – до 30.09.2024 г., само за финансовата 2024 г. и само за кандидатите, сключили договор под условие, че финансова помощ ще им бъде изплатена за направените от тях разходи, в случай на освобождаване на финансови средства. Същите се сформират от откази или частично неизпълнение или неподадени заявления за плащане от страна на ползватели на помощта по сключени договори и редукции в резултат на извършени проверки по подадени заявления за плащане и откази от ДФЗ. Целта е да се даде възможност на тези кандидати, да извършат информирана преценка относно реализиране на разходите, тъй като същите им се изплащат при наличие на свободен финансов ресурс.

В Приложение № 1 към чл. 9, ал. 1 от Наредба № 8 от 2023 г. относно посочените активи по видове с показатели за оценка и капацитет, за актива „система за охрана и видеонаблюдение“ е направена редакция, чрез която се допуска кандидатите по интервенция "Инвестиции в материални и нематериални активи" да заявяват комплект от горепосочената система, която включва всякакъв вид камери за видеонаблюдение, а не само Wi-Fi, с оглед на това, че пчелините могат да се намират в райони, до които няма осигурен интернет достъп.

**Цели**

С предлагания проект на Наредба за изменение и допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството основно се цели:

* изпълнение на препоръките на Изпълнителна Агенция „Сертификационен одит на средствата от Европейските земеделски фондове“ във връзка с направени констатации за средно съществени и съществени грешки;
* хармонизиране на националните разпоредби във връзка с одобреното от Европейската комисия първо изменение на Стратегическия план;
* ефективно управление на прилагането на интервенциите в сектора на пчеларството.

**Очаквани резултати от прилагането на акта**

С приемането на нормативния акт се очаква да се създаде възможност за по-успешно прилагане на секторните интервенции в областта на пчеларството през 2024 г., както и по-високо ниво на изпълнение на индикатора за резултат R.35, заложен в Стратегическия план.

**Анализ за съответствие с правото на Европейския съюз**

Проектът на Наредба за изменение и допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството не е свързан с транспониране в националното законодателство на нормативни актове на институциите на Европейския съюз, поради което не е приложена таблица на съответствие с правото на Европейския съюз.

**Финансови и други средства, необходими за прилагането на новата уредба**

Предложеният проект на нормативен акт не води до въздействие върху държавния бюджет и не са необходими допълнителни разходи/трансфери и други плащания.

Проектът на Наредба не предвижда и допълнителни разходи за неговите адресати.

**Информация за проведените обществени консултации**

На 24.06.2024 г. проектът на Наредба е представен за предварителна обществена консултация по електронен път на представители на неправителствени организации в сектора на пчеларството с 3-дневен срок за предложения и становища. В предоставения срок няма постъпили бележки и предложения.

На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на Наредба за изменение и допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 66 във връзка с чл. 65, т. 2 от Закона за подпомагане на земеделските производители, предлагам да издадете приложената Наредба за изменение и допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството.

|  |  |
| --- | --- |
| **Приложения:**  | 1. Проект на Наредба за изменение и допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството;
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от обществената консултация;
5. Постъпили предложения и становища от проведената обществена консултация.
 |

**ДЕЯН СТРАТЕВ**

*Заместник-министър*